

**Előterjesztés**

**a Szerencsejáték Zrt. által támogatott befogadó játszótér építési programban történő részvételről szóló 134/2021 (III.22.) határozat módosításáról**

A Szerencsejáték Zrt. egy un. befogadó játszótér építését kezdeményezte „A játék összeköt”! program keretében Eger Megyei Jogú Város területén. Az elmúlt három évben eddig összesen tizenhárom játszóteret építettek a nemzeti lottótársaság felajánlásában, hét vidéki és hat budapesti helyszínen. 2021-ben további öt létesítmény megvalósítását tervezi a felajánló saját erőforrásból. A Szerencsejáték Zrt. kiemelt társadalmi felelősségvállalási ügyének tartja a fogyatékossággal élő gyermekek társadalmi integrációját, országos programjaival hozzájárul a társadalom széleskörű szemléletformálásához és a tudatosság növeléséhez.

A játszótér építésével kapcsolatos költségeket a lottótársaság fedezi, a területet az önkormányzatnak kell kijelölnie és biztosítania. A játszótér műszaki tartalmát a Szerencsejáték Zrt. együttesen alakítja ki az önkormányzattal és kifejezetten a helyszínre gyártatja az eszközöket lehetőség szerint magyar gyártócéggel, az önkormányzattal történő folyamatos kapcsolattartás mellett.

Az elkészült befogadó játszóteret a beruházó közérdekű kötelezettségvállalás jogcímén ruházza át az önkormányzatra. A befogadó játszótér önkormányzat általi tulajdonba vételre és jövőbeli üzemeltetésére vonatkozó kötelezettségvállalást, valamint a program egyéb elemeit – különös tekintettel a jótállás és szavatosság átruházását- együttműködési megállapodás keretében kívánja a Szerencsejáték Zrt. rendezni az önkormányzattal.

Önkormányzatunk az elmúlt évek során rendkívül nagy figyelmet fordított arra, hogy támogassa Eger Városában élő kisgyermekeseket. Amellett, hogy több gyerekeknek szóló programot, rendezvényt szerveztünk, a fejlesztéseinknél is előtérbe helyezzük a családokat. A korábbi óvodafelújítások, park- és játszótérfejlesztések során is ügyeltünk arra, hogy modern, színvonalas, 21. század igényeinek megfelelő létesítmények épüljenek meg. A Szerencsejáték Zrt. által felajánlott befogadó játszótér teljes mértékben tükrözi azt a szemléletmódot, melyet önkormányzatunk is magáénak tud, és a lakosság számára is tovább szeretne adni.

Az az állásfoglalás született, hogy a Szmrecsányi Lajos Érsekkert már meglévő játszóterének átépítésével alakítható ki az új befogadó játszótér. A helyszínt illetően azonban 2021. augusztusában a Heves Megyei Területi Tervtanács elutasító döntést hozott.

Ezt követően az Önkormányzat, a Közgyűlés és a Városgondozás Eger Kft. bevonásával a Szerencsejáték Zrt. jóvoltából megépítésre kerülő játszótér új helyszíneként a 1307/32 hrsz-ú, Cifrakapu utca 37-47 szám alatti társasház és a Benedek Elek Óvoda között elhelyezkedő játszóteret jelölte ki. A jelenleg már meglévő játszótér átépítésével, bővítésével alakítható ki a legmegfelelőbb helyen a befogadó játszótér. A kiválasztott terület mellett szól, hogy ezen a helyszínen már részben adottak olyan infrastrukturális elemek, melyeket egy új játszótér esetében mindenképp ki kell építeni, ennek azonban további költségvonzata lenne. Emellett a területen jól beállt növényállomány található, ami a nyári meleg időszakokban biztosítja a szükséges árnyékot a gyermekeknek.

A felmerülő munkák, valamint az ezekhez kapcsolódó költségek pontosan csak akkor számíthatóak ki, amikor már a leegyeztetett tervek rendelkezésünkre állnak az új játszótér kialakításával és az esetlegesen áthelyezendő eszközökkel kapcsolatban.

A fentiek alapján javaslom a Tisztelt Közgyűlésnek a határozati javaslat elfogadását.

Eger, 2021.október 20.

**Mirkóczki Ádám**

Eger Megyei Jogú Város Polgármestere

**Határozati javaslat:**

Eger Megyei Jogú Város Közgyűlése a 134/2021 (III.22.) Közgyűlési határozatát módosítva a megépítésre kerülő játszótér új helyszíneként a 1307/32 hrsz-ú, Cifrakapu utca 37-47 szám alatti társasház és a Benedek Elek Óvoda között elhelyezkedő játszóteret jelöli ki.

Felelős: Gál Sándor irodavezető

Határidő: 2022. január 31.